**Beszámoló az önkormányzati társulások 2021. évi tevékenységéről, pénzügyi helyzetéről, a társulási cél megvalósulásáról**

Előadó: Csorba József polgármester

Tisztelt Képviselő-testület!

Nick község Önkormányzatának Képviselő-testülete minden évben beszámoló keretében tájékoztatót kap a társulások tevékenységéről.

Nick Község Önkormányzata kettő társulásban vesz részt, továbbá az egészségügyi ellátás biztosítása terén a szolgáltatás nyújtásához megállapodást kötött más önkormányzatokkal. Ezen túlmenően a helyi önkormányzatok működéséről szóló törvény alapján közös önkormányzati hivatalt tart fenn Répcelak és Csánig önkormányzataival. A társulásokat a fenntartók azért hozták létre, mert a kötelező feladatok ellátása így fajlagosan kevesebbe kerül, és minden településen nem is érdemes és nem is lehet a feladatokat megszervezni. A társulások költségvetését 100 százalékban nem fedezi az állami feladatfinanszírozás, így azok költségvetését az önkormányzatok kiegészítik. Az Önkormányzatok megállapodásban rögzítik a társulás szabályait. Ezek a megállapodások képezik a költségvetésük alapját.

Társulásaink az alábbiak:

1. Répcelak és Térsége Önkormányzati Társulás: Répcelak város, valamint Csánig, Nemesládony, Nick és Vasegerszeg községek képviselő-testületei megállapodtak abban, hogy egyes önkormányzati feladataik hatékonyabb, célszerűbb ellátására jogi személyiséggel rendelkező társulást hoznak létre. Így alakult meg 2013. július 1-jén a Répcelak és Térsége Önkormányzati Társulás. E társulás keretében látják el az óvodai nevelést, a gyermekétkeztetést és a védőnői feladatokat. A gyermekétkeztetés költségét teljes egészében Répcelak Város Önkormányzata finanszírozza, az óvodai neveléshez önkormányzatunk 2.070.000, - Ft-ot utalt át. 2021. évben a társulás működési költségeire 52.000, - Ft-ot, a védőnői szolgálatra pedig 539.000, - Ft-ot utaltunk át.

2. Sárvár Térsége Többcélú Kistérségi Társulás: Nyőgéri Közös Önkormányzati Hivatal látja el a munkaszervezeti feladatokat. A Társulásra ruházott feladat- és hatáskörök: egészségügyi ellátás, gyermekjóléti feladatok ellátása, 2016. január 1-től pedig átvette a családsegítés feladatát. A Társulási Tagdíj 2021. évben 160.800 Ft.

A központi orvosi ügyeleti rendszer működtetését és megszervezését a Társulás látja el, mely jól működik és a társulási hozzájárulásból finanszírozható.

2021. évben 107.200 Ft, volt az önkormányzati hozzájárulás összege az orvosi ügyeleti feladatok ellátásához.

Feladat ellátási szerződések:

1. Fogorvosi szolgálat: 2016. évtől hét település Répcelak, Vámoscsalád, Nick, Csánig, Uraiújfalu, Vasegerszeg és Nagygeresd tartják fenn a fogorvosi szolgálatot, mint kötelező önkormányzati alapfeladatot. A jelenlegi fogorvos vállalkozóként látja el a tevékenységet, hozzájárulást nem kell fizetni.

2. I. számú háziorvosi körzet: A háziorvosi ellátás kötelező önkormányzati alapfeladat, melyet nem közalkalmazott orvossal, hanem vállalkozó háziorvossal kötött ellátási szerződés keretében biztosít Nick önkormányzata. Az ellátáshoz természetbeni juttatásként bocsájtjuk rendelkezésére a helyiséget és az önkormányzat fizeti a rezsiköltségeket.

2021. évben a koronavírus járvány időszakában Nicken a rendelés szünetelt, előzetes bejelentkezés alapján Répcelakon látták el a betegeket.

3. II. számú háziorvosi körzet: Nem a kötelező alapellátásban, hanem járóbeteg szakellátásban önkormányzati finanszírozás keretében működteti Répcelak Önkormányzata a fizioterápiát, melyhez csatlakozott Nick Önkormányzata a nicki lakosok ellátása érdekében. Az ellátás finanszírozásához szerződés alapján 219 e Ft-ot biztosítottunk.

4. Gyermekorvosi körzet: Dr. Kovács Edit gyermekorvos nyugdíjba vonulását követően a praxist nem sikerült értékesíteni, tartósan betöltetlen érdeklődés hiányában. Országos jelenség, hogy kevés a gyermekorvos és betöltetlenek a gyermekorvosi körzetek. Abban a szerencsés helyzetben vagyunk, hogy a tartósan betöltetlen gyermekorvosi körzet jelenleg is működik helyettesítéssel. Ehhez természetbeni juttatásként bocsájtjuk rendelkezésre a helyiséget és az önkormányzat fizeti a rezsiköltségeket. 2021. évben Dr. Izer Ildikó gyermekorvos látta el a feladatot, olyan kedvezőtlen időpontot jelölt meg a doktornő, amit a szülők nem tudnak igénybe venni a nicki rendelőben, viszont a répcelaki rendelőben elérhető.

A koronavírus járvány időszakában Nicken a rendelés szünetelt, előzetes bejelentkezés alapján Répcelakon látták el a betegeket.

5. Nőgyógyászat: Nem a kötelező alapellátásban, hanem járóbeteg szakellátásban önkormányzati finanszírozás keretében működteti Répcelak, Nick és Csánig önkormányzata, melyhez a nicki lakosok ellátása érdekében az önkormányzatunk hosszú évek óta 22 e Ft-ot biztosít.

Nick, 2021. június16.

Csorba József s.k.

polgármester

Határozati javaslat:

Nick Község Önkormányzatának Képviselő-testülete elfogadja az önkormányzati társulások

2021. évi tevékenységéről, pénzügyi helyzetéről, a társulási cél megvalósulásáról szóló beszámolót.

Felelős: Csorba József polgármester

Határidő: azonnal